NÕUKOGU OTSUS,

17. oktoober 2005,

millega tunnistatakse kehtetuks otsus 2001/131/EÜ, millega lõpetatakse AKV–EÜ partnerluslepingu artikli 96 kohased konsultatsioonid Haitiga

(2005/756/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse AKV–EÜ partnerluslepingut, (1) mis jõustus 1. aprillil 2003, eriti selle artiklit 96,

võttes arvesse nõukogus kokku tulnud liikmesriikide valitsuste esindajate sisekokkulepet AKV–EÜ partnerluslepingu rakendamiseks võetavate meetmete ja järgitavate menetluste kohta, (2) eriti selle artiklit 3,

võttes arvesse komisjoni ettepanekut,

ning arvestades järgmist:

Otsuse 2001/131/EÜ (3) põhjal on Haitile antav finantsabi osaliselt peatatud vastavalt AKV–EÜ partnerluslepingu artikli 96 lõike 2 punktile c võetud “sobivatele meetmetele”.

2005. aasta märtsis koostas töörühm, mis koosnes Euroopa Liidu eesistujast Haitil, Euroopa Ühenduste Komisjonist ja liikmesriikide esindajatest Haitil, hindamisaruande selle kohta, mil määral on järgitud Haiti valitsuse võetud erikohustusi täita AKV–EÜ partnerluslepingu artikli 9 olulisi nõudeid, eriti seoses inimõiguste, demokraatlike põhimõtete ja õigusriigiga, selleks et riigis taastuks täielik põhiseaduslik ja demokraatlik kord.

ON TEINUD JÄRGMISE OTSUSE:

Artikkel 1

Otsus 2001/131/EÜ tunnistatakse kehtetuks.

Artikkel 2

Käesolev otsus avaldatakse Euroopa Liidu Teatajas. Käesolevale otsusele lisatud kiri saadetakse Haiti asutustele.

Artikkel 3

Euroopa Parlamenti teavitatakse käesolevast otsusest täielikult ja viivitamata.

(1) EÜT L 317, 15.12.2000, lk 3.

(2) EÜT L 317, 15.12.2000, lk 376.

(3) EÜT L 48, 17.2.2001, lk 31. Otsust on viimati muudetud otsusega 2004/681/EÜ (ELT L 311, 8.10.2004, lk 30).

LISA

Lugupeetud härra,

Euroopa Liit peab äärmiselt tähtsaks Cotonou lepingu artikli 9 sätteid. AKV-EÜ partnerlus põhineb inimõiguste, demokraatlike põhimõtete ja õigusriigi austamisel. Need on lepingu olulised osad ning seepärast põhinevad nendel meievahelised suhted.

Sellega seoses on Euroopa Liit tähelepanelikult jälginud Haiti üleminekuperioodi, mis algas Teie juhitava Haiti uue ajutise valitsuse ametissenimetamisega 17. märtsil 2004 pärast põhjalikke konsultatsioone CARICOM/OAS kava põhjal.

12. mail 2004 toimus Brüsselis Teie ja Euroopa Komisjoni vaheline arutelu, mille käigus vaadati läbi ajutise valitsuse poliitiline kava seoses demokraatia ja põhiseadusliku korra taastamisega. Euroopa Liit võttis teatavaks Teie kohustused, eelkõige seoses inimõiguste olukorra parandamise, demokraatlike põhimõtete kehtestamise (sealhulgas vabade ja ausate valimiste korraldamine), õigusriigi ja hea valitsemistavaga, mis on loetletud Teie 25. mai 2004. aasta kirjas Euroopa Komisjonile. Need meievahelises arengukoostöös jätkuvalt olulised siduvad kohustused peaksid ajapikku aitama saavutada suuremat poliitilist stabiilsust Haitil.

Euroopa Liit on tähelepanelikult jälginud Haitil igas valdkonnas toimuvat arengut ning tal on olnud väga aktiivne roll rahvusvahelise üldsuse pingutustes aidata Haitit tema ambitsioonikal ja raskel teekonnal demokraatliku valitsemise suunas. Me usume kindlalt Haiti inimeste õigusesse paremale elule turvalisel ja stabiilsel Haitil, kus austatakse täielikult demokraatlikke põhimõtteid, inimõigusi, õigusriiki ja head valitsemistava.

Nagu Te teate, on Euroopa Liit omanud juhtivat rolli ajutise koostööraamistiku koostamisel ja vastuvõtmisel ning oli 2004. aasta Washingtoni konverentsil suurim eraldi annetaja, kes andis panuse Haiti arengusse. Sellest ajast alates on toimunud suur edasiminek ning rahavood saavutavad järk-järgult vajaliku taseme, kuna on kasvanud riikide suutlikkus kasutada rahalist ja tehnilist abi.

Euroopa Liit on teinud väga tihedat koostööd kõigi peamiste rahvusvaheliste osapooltega ning on väljendanud täielikku toetust ÜRO missioonile Haitil (MINUSTAH) ning selle suurtele jõupingutustele valitsuse ja Haiti riikliku politsei abistamisel, et luua turvalisus ja stabiilsus, mis on vajalikud, et riik saaks liikuda 2005. aasta sügisel toimuvate valimiste poole ning rakendada edukalt jätkusuutlikke arenguprogramme.

Euroopa Liit on hinnanud poliitilisi ja majanduslikke edusamme oma vahendite ja julgeolekunõukogu Haitit käsitlevate aruannete põhjal. Me usume, et demokraatlikule protsessile Haitil oleks kasulik täiendav rahaline toetus ja oleme seetõttu otsustanud, et otsuse 2001/131/EÜ alusel võetud meetmed tunnistatakse kehtetuks ning Haitiga asutakse uuesti täielikku koostööd tegema, kasutades kõiki olemasolevaid vahendeid, sealhulgas võimalikku eelarvetoetust. Nende meetmete kohaselt pidi 9. EAFi Haiti riikliku näidisprogrammi allakirjutamine toimuma pärast üldvalimisi ja koos uue demokraatlikult valitud valitsusega. Praegu on 9. EAFi programmitöö Teie valitsusega pooleli ning riiklik näidisprogramm allkirjastatakse kohe, kui programmi koostamine on lõppenud. Oluline on selle protsessi kiire kulg, et Haiti elanikele kasu toovad asjaomased meetmed rakendataks samuti kiiresti. Me soovime siiski rõhutada, et olukord Teie riigis tekitab meile jätkuvalt muret.

Et koostöö oleks edukas, tuleb tugevdada hetkel puudulikku suutlikkust abi vastuvõtmisel, pannes rõhku heale valitsemistavale ning selliste meetmete väljatöötamisele, mille alusel parandada abi vastuvõtmiseks vajalikku haldussuutlikkust. Euroopa Liit eeldab, et ajutine valitsus ja tulevane Haiti valitud valitsus astuvad selles osas otsustavaid samme. Rakenduskorda kohandatakse vastavalt Haiti suutlikkusele riigi rahandust nõuetekohaselt hallata.

Euroopa Liit jälgib tähelepanelikult demokratiseerimise edasist arengut, eelkõige seoses ajutise valitsuse kohustuste täitmisega inimõiguste, riigisisese dialoogi, demokraatlike põhimõtete, majandusjuhtimise ning kohalike, üld- ja presidendivalimiste suunas tehtavate sammude osas. Selleks toetab Euroopa Liit käimasolevat valimisprotsessi. Sellega seoses eeldab Euroopa Liit, et ajutine valitsus võtab tõhusaid meetmeid, tagamaks inimõiguste austamine ja õigusriigi areng – sealhulgas astudes samme, et lõpetada karistamatus inimõiguste rikkumise eest, ja jätkates Haiti riikliku politsei ja kohtusüsteemi reformimist. Samuti kutsub Euroopa Liit Haiti valitsust tungivalt üles jätkama poliitilist avatud dialoogi kõigi poliitiliste ja ühiskondlike jõududega, loobudes vägivallast, et saavutada Haitil kestev stabiilsus ja rahvuslik leppimine. Me võtame teadmiseks valimiste ajakava võimaliku läbivaatamise, mille kohaselt kohalikud valimised toimuvad 2005. aasta detsembris ning üld- ja presidendivalimised toimuvad kahes voorus 2005. aasta detsembris ja 2006. aasta jaanuaris, mis võimaldaks uuel valitsusel astuda ametisse 2006. aasta veebruaris. Euroopa Liit kutsub Haiti valitsust üles olema jätkuvalt pühendunud vabade ja õiglaste valimiste ettevalmistamisele ja läbiviimisele, rõhutades, et on oluline vältida valimiste ajakavas edasisi viivitusi. Euroopa Liit ise pakub valimisteks abi kuni 18 miljoni euro ulatuses. Lisaks kaalub Euroopa Liit vaatlusmissiooni saatmist valimistele.

Euroopa Liit jälgib jätkuvalt tähelepanelikult Haiti arengut Cotonou lepingu raames peetava pideva ja laiendatud poliitilise dialoogi kaudu Teie valitsusega ja uue valitsusega, mis astub ametisse eelseisvate valimiste järel.

Härra, võtke vastu meie sügav lugupidamine.

Brüssel,

Komisjoni nimel